《长安上巳篇》
清代·曹鉴平

二月驱车到燕市，又见春光逢上巳。氤氲细雨度轻风，吹遍郊原桃与李。

桃李芳菲三月时，千门烟锁绿杨枝。夹道朱楼回绣毂，良辰祓禊泛金卮。

金卮绣毂青油幕，层城日出歌钟作。象管银筝不暂停，驼峰翠釜纷相错。

多少游人策紫骝，芳郊十里暖烟浮。蹀躞锦鞯垂匼匝，葳蕤步障擘箜篌。

兰皋迤逦花如霰，乳燕呢喃散青甸。迟迟晴日丽西山，剪剪春风临上苑。

西山上苑盛繁华，碧草芋绵罩落霞。卫霍争持百宝扇，金张竞拥六萌车。

人生富贵何能测，及时行乐谁人识。当歌对酒不尽欢，屈首蓬蒿亦何益。

此日风光政艳阳，此时游冶政徜徉。钗拖赤凤盘乌髻，裙染鹅黄堕马妆。

只恐韶华不久待，如云车骑一朝改。日斜难返鲁阳戈，万古惟留明月在。

明月依然照绮筵，酣歌谁似永和年。欲采芳兰隔江水，越树燕云各一天。

朅来潦倒长安陌，矫首君门迷咫尺。平津阁上每辞宾，楼船帐中无揖客。

匹马行将去帝京，漫天飞絮送归程。计到江南春色尽，满庭新绿乱啼莺。

作者简介：曹鉴平，字掌公，号桐旸，嘉善人。康熙壬子举人，官内阁中书。